Nordica

**Nordica** (Aktsiaselts Nordic Aviation Group) oli Eesti rahvuslik lennufirma, mille kodulennujaamaks oli Lennart Meri Tallinna lennujaam.

Nordica ja tema tütarettevõte Regional Jet OÜ pakkusid lennuteenuseid kokku 18 lennukiga nii Nordicale, SAS-ile ja teenindasid samuti mitmeid liine eri riikide kohalike omavalitsuste tellimusel ning pakkus ka tšarterlennu teenuseid. Nordic Aviation Group (NAG) ettevõtte omanik oli 100% Eesti Vabariik, Regional Jet OÜ omanikuks on 100% NAG.

2024. aasta oktoobris töötas ettevõttes või selle alluvuses 579 töötajat, kellest 286 töötasid Eestis.

25. septembril 2024 teatas Rootsi lennufirma SAS, et lõpetab koostöö Regional Jetiga. 2024. aasta novembris esitas Nordica pankrotiavalduse. Harju maakohus kuulutas Nordic Aviation Groupi pankroti välja 28. jaanuaril 2025.

## Teenindus
Piletite broneerimisel ja lennuoperaatorina kasutati 19. novembrini 2016 Sloveenia lennufirma Adria Airways kommertsplatvormi. Seejärel võeti kasutusele Poola lennufirma LOT Polish Airlines süsteemid ja teenused, kuna oma kommertsplatvormi omamine on alustavale lennufirmale liiga kulukas ja kasutusvõimalus piiratud.

## Ajalugu
### Algus

Ettevõte asutati 25. septembril 2015 Eesti Vabariigi Valitsuse otsusega ja registreeriti äriregistris 9. oktoobril 2015. Juhatuse liikmeteks valiti Jaan Tamm (juhatuse esimees), Ahto Pärl (finantsjuht) ja Erik Sakkov (kommertsjuht), nõukogusse Peeter Tohver, Katrin Rasmann, Toomas Haidak ja Toomas Uibo. Lendude opereerimist alustati 8. novembril 2015 seoses senise rahvusliku lennufirma Estonian Air tegevuse peatamisega. Algselt kasutati nime Nordic Aviation Group.

NAG Groupi esimene lend väljus Tallinnast Amsterdami 8. novembril 2015 kell 6.58 ning esimene eestikeelse teenindusega reis samal liinil 20. jaanuaril 2016 kell 18.10.

27. märtsil 2016 saabus Tallinna lennujaama esimene Nordica värvides lennuk. 30. märtsil võeti kasutusele Nordica bränd.

### Pankrot
20. novembril 2024 anti pressiteates teada, et Nordic Aviation Group AS ja Regional Jet OÜ (Xfly) esitavad pankrotiavalduse ning lennukid tagastatakse liisinguettevõtetele ja nende omanikele. Lisaks lõpetatakse all-hanke raames lennud teiste lennufirmade liinidel. Sellega seoses teatasid Nordica ja temaga seotud ettevõtted 272 inimese koondamisest. Harju maakohus kuulutas Nordic Aviation Groupi pankroti välja 28. jaanuaril 2025.

## Sihtkohad

Nordica korraldas lende 19 sihtkohta (suvehooaja liinid arvestatud, sealhulgas Regional Jet OÜ lennuliinid).

## Lennukipark

5. veebruari 2018 seisuga opereeris Nordica lende 16 lennukiga.

Nordica on kasutanud ka Smartlynx Estonialt liisitud lennukit Airbus A320-200 YL-LCN, Nextjet-i ATP-sid (SE-MAL ja SE-MEX), BMI-lt liisitud lennukeid Embraer ERJ 145 (G-RJXF, G-RJXG ja G-RJXA) ning Carpatair-i Fokker 100.

## Statistika
Nordic Aviation Group teenindas esimese kolme kuu jooksul 58 468 reisijat. 2017. aastal teenindas Nordica 613 000 reisijat. 2018. aastal teenindas Nordica 760 000 reisijat.

2018. aasta käive oli 107,7 mln eurot ja kahjum oli 5,4 mln eurot.

2021. aastal teenindas Nordica ainult üht kommertslennuliini ja ettevõttega lendas 23 000 reisijat. Kokku tehti käivet 60,2 miljonit eurot ning teeniti ligi 1,2 miljonit eurot kasumit.

2023. aasta müügikäive oli 107 miljonit eurot ja kahjum 19,1 miljonit eurot.

## Viited

## Välislingid
* Nordica veebileht
* "LOT omandas osaluse Nordica tütarfirmas – räägime taustast" trip.ee, 6. november 2016
* "Nordica krahhi uskumatu lugu. Eksminister ei saanud aru, et lennukite ostmine tähendab ettevõtte laienemist" Eesti Ekspress, 9. august 2023
* "Ermo Liedemann: kas järgmine Nordica ja arve maksumaksjale on juba teel?" ERR, 20. detsember 2024
* "Salajas hoitud Nordica erikontrolli raport sai avalikuks: ettevõtte juhtimine tehakse maatasa" Delfi, 21. jaanuar 2025